የአሜሪካ ኮንግረስ አባላት ውሳኔ ወቅቱን ያልጠበቀና ያልተገባ መሆኑን መንግስት ገለጸ
የአሜሪካ ኮንግረስ ኤች አር 128ን ለማፅደቅ ያሳለፈው ውሳኔ ወቅታዊ ያልሆነ እና ያልተገባ መሆኑን መንግስት ገለጸ።የውጭ ጉዳይ ሚኒስቴር ውሳኔውን በተመለከተ ባወጣው መግለጫ፥ የውሳኔ ሃሳቡ የአሜሪካ እና የኢትዮጵያን የሁለትዮሽ ግንኙነትና የጋራ ጥቅም ከግምት ውስጥ ያላስገባ እና አፍራሽ መሆኑን አስታውቋል።የኢትዮጵያ መንግስት የህዝቡን ጥያቄ ምላሽ በሚሰጥ መልኩ በህገ መንግስቱ ውስጥ በተቀመጠው መሰረት፥ የሰብዓዊ መብት እንዲከበርና መልካም አስተዳደር እንዲሰፍን ከፍተኛ ጥረት እያደረገ መሆኑን መግለጫው አንስቷል።ሚኒስቴሩ በመግለጫው መንግስት ይህ ጥረቱ እውን እንዲሆን ከሃገራት ጋር ተባብሮ እየሰራ መሆኑንም አስታውሷል።ይሁን እንጅ የአሜሪካ ኮንግረስ የውሳኔ ሃሳብ የኢትዮጵያ መንግስት እስረኞችን በመፍታት፣ የፖለቲካ የማሻሻያ እርምጃዎችን በመውሰድና ሰላማዊ የስልጣን ሽግግር በማካሄድ እየወሰዳቸው ያሉ እርምጃዎችን ከግምት ውስጥ ያላስገባ ነው ብሏል።በተለይም ጠቅላይ ሚኒስትር ዶክተር አብይ አህመድ መጠነ ሰፊ የማሻሻያ እርምጃዎችን ለማካሄድና የህዝቡን ጥያቄ ለመመለስ ቃል በገቡበት ወቅት፥ ይህ ውሳኔ መተላለፉ ወቅታዊ ያልሆነ እና ተገቢነት የሌለው ነው ብሏል መግለጫው።ከዚህ ባለፈም የውሳኔ ሃሳቡ የኢትዮጵያን ህዝቦች ሉዓላዊነት ያላከበረ መሆኑንም ሚኒስቴሩ በመግለጫው ጠቅሷል። ሚኒስቴሩ በመግለጫው ኢትዮጵያ ከአሜሪካ ጋር ላላት የሁለትዮሽ ግንኙነት ትኩረት እንደምትሰጥና፥ በአፍሪካ ቀንድ ሰላምና ፀጥታን በማስፈን ረገድ በጋራ መስራቷን አጠናክራ እንደምትቀጥልም አስረድቷል።በጉዳዩ ላይ የመንግስትን አቋም የገለጹት የመንግስት ኮሙዩኒኬሽን ጉዳዮች ጽህፈት ቤት ሃላፊኒ ሚኒስትር ዶክተር ነገሪ ሌንጮ፥ ውሳኔው የተወሰኑ አካላትን ለማስደሰት በጥቂት የኮንግረሱ አባላት ድጋፍ የተላለፈ መሆኑን ተናግረዋል።የተላለፈው የውሳኔ ሃሳብ ተፅዕኖ እንደማይፈጥር ያነሱት ሚኒስትሩ፥ የውሳኔ ሃሳቡ ያልተገባና በኢትዮጵያ መንግስት ተቀባይነት የሌለው መሆኑንም ነው የተናገሩት።ከዚህ ባለፈም በሃገሪቱ እየተካሄዱ ያሉ የለውጥ እንቅስቃሴዎችን ያላገናዘበና ከግምት ውስጥ ያላስገባ መሆኑንም ገልጸዋል።የውሳኔ ሃሳቡ እንደሚባለው አስገዳጅ አለመሆኑን ያነሱት ሚኒስትሩ፥ የአሜሪካን መንግስት ውሳኔ እና አቋም እንደማያንጸባርቅም ጠቅሰዋል።መንግስት ሃገሪቱ ውስጥ በተጨባጭ መሬት ላይ ያለውን ለውጥ በማገናዘብና በሁለቱ ሃገራት መካከል ያለውን የሁለትዮሽ ግንኙነት ግምት ውስጥ በማስገባት፥ የውሳኔ ሃሳቡን ለተቃወሙ የኮንግረስ፣ የሴኔት እና የአስፈፃሚው አካል አባላት ምስጋናውን አቅርቧል።መረጃው የውጭ ጉዳይ ሚኒስቴር ቃል አቀባይ ጽህፈት ነው። 